รัฐบาลไทย-ข่าวทำเนียบรัฐบาล-"ทิพานัน" ชวนใช้สิทธิของขวัญปีใหม่จากรัฐบาล " พล.อ.ประยุทธ์"  ย้ำรัฐบาลตั้งใจแบ่งเบาภาระค่าครองชีพ  ช่วยเหลือเยียวยาและกระตุ้นเศรษฐกิจทุกกลุ่ม
วันพฤหัสบดีที่ 29 ธันวาคม 2565
29/12/2565
"ทิพานัน" ชวนใช้สิทธิของขวัญปีใหม่จากรัฐบาล " พล.อ.ประยุทธ์"  ย้ํารัฐบาลตั้งใจแบ่งเบาภาระค่าครองชีพ  ช่วยเหลือเยียวยาและกระตุ้นเศรษฐกิจทุกกลุ่ม
"ทิพานัน" ชวนใช้สิทธิของขวัญปีใหม่จากรัฐบาล " พล.อ.ประยุทธ์"  ย้ํารัฐบาลตั้งใจแบ่งเบาภาระค่าครองชีพ  ช่วยเหลือเยียวยาและกระตุ้นเศรษฐกิจทุกกลุ่ม
วันที่ 29 ธันวาคม 2565 น.ส.ทิพานัน ศิริชนะ รองโฆษกประจําสํานักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ห่วงใยและต้องการส่งความปราถนาดีไปยังพี่น้องประชาชน จึงมอบนโยบายให้หน่วยงานต่างๆหามาตรการต่างๆ เป็นของขวัญปีใหม่เพื่อส่งมอบความสุขให้กับประชาชน หลากหลายมาตรการ อาทิ
1.มาตรการช้อปดีมีคืน เริ่มตั้งแต่วันที่ 1 มกราคม ถึง 15 กุมภาพันธ์ 2566 โดยกําหนดให้ผู้มีเงินได้ซึ่งมีหน้าที่เสียภาษีเงินได้บุคคลธรรมดา แต่ไม่รวมถึงห้างหุ้นส่วนสามัญหรือคณะบุคคลที่มิใช่นิติบุคคล สามารถหักลดหย่อนค่าซื้อสินค้าหรือค่าบริการตามจํานวนที่จ่ายจริงแต่ไม่เกิน 40,000 บาท
2. มาตรการลดภาษีที่ดินและสิ่งปลูกสร้างปี 2566 โดยลดภาษีให้ในอัตราร้อยละ 15 ของจํานวนภาษีที่คํานวณได้สําหรับการจัดเก็บภาษีที่ดินและสิ่งปลูกสร้างของปีภาษี 2566
3.มาตรการช่วยเหลือเงินพิเศษแก่ผู้มีบัตรสวัสดิการแห่งรัฐ เพิ่มเงินในบัตรสวัสดิการแห่งรัฐอีก 200 บาทต่อคน เป็นระยะเวลา 1 เดือน โดยจะได้รับเงินในเดือนมกราคม 2566
4. สายการบินลดค่าเครื่องบินภายในประเทศลง 20% จากมาตรการปรับลดอัตราภาษีสรรพสามิต สําหรับน้ํามันเชื้อเพลิงเครื่องบินไอพ่นที่นําไปใช้เป็นเชื้อเพลิงสําหรับอากาศยานภายในประเทศ โดยลดอัตราภาษีตามปริมาณของน้ํามันเชื้อเพลิง สําหรับเครื่องบินไอพ่นที่ใช้บินในประเทศ จากลิตรละ 4.726 บาท เหลือลิตรละ 0.20 บาท มีผลบังคับใช้ตั้งแต่วันที่ 1 มกราคม ถึง 30 มิถุนายน 2566 จึงมีผลให้สายการบินลดค่าเครื่องบินภายในประเทศลง 20%
5.มาตรการตรึงราคาน้ํามันทุกชนิดในช่วงวันที่ 24 ธันวาคม 2565 ถึง 3 มกราคม 2566
6. ให้คงราคาขายส่งหน้าโรงกลั่น LPG ที่ 19.9833 บาทต่อกิโลกรัม (ไม่รวมภาษีมูลค่าเพิ่ม) ซึ่งมีกรอบเป้าหมายเพื่อให้ราคาขายปลีก LPG อยู่ที่ประมาณ 408 บาทต่อถัง 15 กิโลกรัม โดยมีผลบังคับใช้ตั้งแต่วันที่ 1 - 31 มกราคม 2566
7.มาตรการลดค่าโดยสารของบริษัท ขนส่ง จํากัด (บขส.) ร้อยละ 5 สําหรับผู้ที่ซื้อตั๋วโดยสารเดินทางผ่านช่องทางออนไลน์ วันที่ 1 ถึง 31 ธันวาคม 2565
8. ลดภาระค่าไฟฟ้าในช่วงวิกฤตราคาพลังงาน โดยตรึงอัตราค่าไฟฟ้า 4.72 บาทต่อหน่วย ไปจนถึงไตรมาสสองของปี 2566 หรือในช่วงการคํานวนค่าเอฟทีงวดมกราคม-เมษายน 2566
9. มาตรการยกเว้นค่าโดยสารรถไฟฟ้าชานเมืองสายสีแดง ระหว่างเวลา 12.00 น. ของวันที่ 31 ธันวาคม 2565 ถึงเวลา 12.00 น. ของวันที่ 1 มกราคม 2566 พร้อมขยายเวลาเปิดให้บริการเดินรถของโครงการรถไฟฟ้าสายสีน้ําเงิน และสายสีม่วง ตั้งแต่เวลา 06.00 น. ของวันที่ 31 ธันวาคม 2565 จนถึงเวลา 02.00 น. ของวันที่ 1 มกราคม 2566
10. มาตรการขยายเวลาการเดินรถเมล์ ในเขตกรุงเทพมหานคร เส้นทางที่ผ่านสถานที่จัดงานเคานท์ดาวน์ (Count Down) เช่น สยามพารากอน ไอคอนสยาม และเอเชียทีค ถึงเวลา 02.00 น. ของวันที่ 1 มกราคม 2566
11. มาตรการให้บริการฟรีเรือไฟฟ้า (EV Boat) ตั้งแต่วันที่ 31 ธันวาคม 2565 ถึง 1 มกราคม 2566
12. มาตรการเปิดให้วิ่งฟรีทางหลวงพิเศษระหว่างเมือง หรือมอเตอร์เวย์ 7 วัน ตั้งแต่เวลา 0.01 น. ของวันที่ 29 ธันวาคม 2565 จนถึงเวลา 24.00 น. ของวันที่ 4 มกราคม 2566
13 .เข้าอุทยานแห่งชาติฟรี ทั้งคนไทยและยานพาหนะ 31 ธันวาคม 2565 ถึง 1 มกราคม 2566
14 .มาตรการช่วยลูกหนี้ สําหรับลูกหนี้ที่เข้าร่วมโครงการปรับโครงสร้างหนี้กับ บสย. ผ่อนน้อย เบาแรง ลดค่างวดผ่อนชําระเหลือ 20% ของค่างวดเดิม ขั้นต่ํา 500 บาทต่องวด สูงสุด 6 งวด ที่ยื่นคําขอระหว่าง 1 มกราคม – 31 มีนาคม 2566
15 .สินเชื่อ 2,000,000 บาทเพื่อที่อยู่อาศัย ผู้ประกันตนระบบประกันสังคมมาตรา 33 ดอกเบี้ยต่ําจํานวน 15,000 คน 26 ธันวาคม 2565 ถึง 5 มกราคม 2566
16. กยศ. ลดหนี้ ลดเบี้ยปรับ ลดเงินต้น ขยายเวลาถึง 30 มิถุนายน 2566
17.ส่วนลดส่ง EMS ในประเทศ 19-48% สําหรับประชาชนที่ใช้บริการแบบ walk in ตั้งแต่วันที่ 26 ธันวาคม 2565 ถึง 5 มกราคม 2566
18.กิจกรรมเรียนรู้วิทยาศาสตร์ฟรี 27 ธันวาคม 2565 ถึง 8 มกราคม 2566 เช่น อวพช. คลองห้าปทุมธานี,เดอะสตรีทรัชดากรุงเทพฯ, เชียงใหม่,โคราช
น.ส.ทิพานัน กล่าวว่า ทั้งหมดนี้เป็นเพียงส่วนหนึ่งเท่านั้นของมาตรการที่ พล.อ.ประยุทธ์ ตั้งใจมอบเป็นของขวัญปีใหม่ให้กับประชาชน เพื่อที่จะได้แบ่งเบาภาระค่าครองชีพ อีกทั้งยังช่วยกระตุ้นเศรษฐกิจ มีแรงจูงใจและเกิดความเชื่อมั่นในการจับจ่ายใช้สอยกระจายรายได้ไปยังชุมชน จึงขอแจ้งมายังพี่น้องประชาชนถึงสิทธิที่รัฐบาลมอบให้ในมาตรการของขวัญปีใหม่นี้